Cannabis ble benyttet som rusmiddel allerede for rundt 4.000 år siden i Kina og at araberne gjorde det samme omkring tusen år senere, i hvert fall i rituelt øyemed. Hippiene forbarmet seg over stoffet på 1960-tallet og her i Norge satt såkalte radikalere i Slottsparken i 1970-åra og dampet i vei mens de hyttet med neven mot makta og øvrigheten.

Misbruk ble underlagt strenge straffereaksjoner, fikk etter hvert stempelet «inngangsbilletten til helvete» og figurerte gjerne i heller lyssky miljøer. Men i de siste årene synes holdningene til cannabis å ha endret seg ganske fundamentalt.

– Utbredelsen er ganske stabil, men holdningen er en annen. I flere kretser er det helt akseptert at folk røyker hasj. Mange ville bli overrasket hvis de fikk greie på hvem som bruker stoffet, sier leder av ungdomsgruppa i sandefjordspolitiet, Espen Molland.

Etter hvert som kunnskapen om cannabis har bredt om seg, har fagmiljøene blitt mer og mer klar over sammenhengen mellom bruk av stoffet og psykiatriske skadevirkninger. At de som produserer stoffet stadig gjør det mer og mer potent (sterkere virkning), spiller en vesentlig rolle.

Det bekrefter Molland, og får følge av tre som vet mer om dette enn de fleste: leder for Sosialmedisinsk senter, Grete Wold, fagkoordinator samme sted, Wenche Møgster, og sosionom og ruskonsulent ved ungdomsbasen, Katharina Omvik.

De har alle bred erfaring med ungdom og rusbruk. Over tid har de sett at plager som angst og depresjon er framtredende blant unge brukere. Stor konsentrasjon av virkestoffet som gir rus fører dessuten til at flere enn tidligere opplever psykoseutbrudd. Det finnes i dag ikke noe tilbud spesielt rettet mot unge cannabisbrukere i Sandefjord, men fra uke 41 er dette endret.

Da kan ungdom mellom 18 og 24, som selv mener de har et avhengighetsproblem, delta på gratis avvenningskurs i regi av ungdomsbasen.

Kursledere er nevnte Omvik og hennes kollegaer Frøydis Tveita og Michelle Rupinski. De tre har nettopp avsluttet studiet «Cannabisbruk – forebygging og behandling» ved Universitetet i Agder og stiller med duggfersk kompetanse på området.

– Vi har gjennomgått en målrettet videreutdanning og har lært om hvordan cannabis påvirker menneskets kognitive funksjoner, om psykiatriske og nevropsykiatriske symptomer hos unge cannabismisbrukere og behandlingsmetoder for avvenning, for å nevne noe, sier Omvik.